b'\n_START_ARTICLE_\nVincenc Struppi\n_START_SECTION_\nStruppi v Ljubljani\n_START_PARAGRAPH_\nStruppi je leta 1771 \xc5\xbeivel v Ljubljani, kjer ga je takratni de\xc5\xbeelni glavar Wolf Engelbert grof Auersperg seznanil z na\xc4\x8drti Giovannija Lecchija in Gabriela Gruberja za osu\xc5\xa1itev Ljubljanskega barja. Leta 1772 so namre\xc4\x8d v Ljubljani za\xc4\x8deli graditi Gruberjev kanal, ki naj bi pomagal odvodnjavati barje. Z na\xc4\x8drti pa se Struppi ni povsem strinjal. Po Gruberjevih velikih te\xc5\xbeavah pri izvajanju in mo\xc4\x8dno prekora\xc4\x8denem predra\xc4\x8dunu je Marija Terezija leta 1777 v posebno preiskovalno komisijo imenovala tudi Struppija. Leta 1779 je postal prav Struppi zadol\xc5\xbeen za dokon\xc4\x8danje prekopa. Prekop je bil pod njegovim vodstvom uspe\xc5\xa1no kon\xc4\x8dan 25. novemba 1780 in to celo z manj\xc5\xa1imi stro\xc5\xa1ki od predvidenih. S prihranjenim denarjem je Struppi dodatno utrdil bregove kanala._NEWLINE_Po uspe\xc5\xa1no zaklju\xc4\x8denem projektu je bila Struppiju zadana naloga nadaljnjega osu\xc5\xa1evanja Ljubljanskega barja. Leta 1782 je za\xc4\x8del s pripravami, a projekta ni nikoli dokon\xc4\x8dal, saj je moral \xc5\xbee pred tem oditi na Dunaj, kjer je nato delal do svoje smrti.'